pythainlp/thaigov-v2-corpus-22032023 huggingface dataset:
วันพฤหัสบดีที่ 26 พฤษภาคม 2565
ต่างชาติลงทุนในไทยต่อเนื่อง! 4 เดือนแรกปี 65 ยอดลงทุนทะลุ 3.6 หมื่นล้านบาท
.....
กระทรวงพาณิชย์ รายงานยอดตัวเลขนักลงทุนต่างชาติที่เข้ามาประกอบธุรกิจในไทยช่วง 4 เดือนแรกของปี 65 (ม.ค. - เม.ย. 65) หลังมีการขออนุญาตประกอบธุรกิจเพิ่มขึ้นอย่างต่อเนื่อง โดยเฉพาะในกลุ่มอุตสาหกรรมเป้าหมาย คิดเป็นมูลค่ารวมกว่า 3.6 หมื่นล้านบาท
.
รัฐบาลจะเร่งประชาสัมพันธ์สิทธิพิเศษการลงทุน ชูศักยภาพในการเป็นฐานการผลิตของประเทศ และการเข้าถึงกลุ่มนักลงทุนให้มากขึ้น โดยทางบีโอไอได้เตรียมแผนโรดโชว์ในต่างประเทศอีกด้วย ซึ่งจะเป็นเครื่องมือสำคัญในการขยายตัวทางเศรษฐกิจ ควบคู่กับการฟื้นตัวด้านการท่องเที่ยว ส่งออก ฯลฯ
.
อ่านเพิ่มเติม คลิกhttps://www.thaigov.go.th/news/contents/details/54844
#ไทยคู่ฟ้า#ร่วมต้านโควิด19
-------------------
วันจันทร์ที่ 19 กรกฎาคม 2564
ผู้ตรวจดีอีเอส ติดตามการดำเนินงานสำคัญตามภารกิจกระทรวงฯ ในพื้นที่ จ.ประจวบฯ และ จ.สุรินทร์
ผู้ตรวจดีอีเอส ติดตามการดำเนินงานสำคัญตามภารกิจกระทรวงฯ ในพื้นที่ จ.ประจวบฯ และ จ.สุรินทร์
เมื่อวันที่19กรกฎาคม2564นางคนึงนิจคชศิลาหัวหน้าผู้ตรวจราชการกระทรวงดิจิทัลเพื่อเศรษฐกิจและสังคมเป็นประธานการประชุมตรวจราชการตามแผนการตรวจราชการกระทรวงดิจิทัลเพื่อเศรษฐกิจและสังคมประจำปีงบประมาณพ.ศ.2564รอบครึ่งปีหลังร่วมกับหน่วยงานภายใต้สังกัดผ่านระบบประชุมทางไกลโดยมีดร.ปิยนุชวุฒิสอนและดร.สุกันยาณียะวิญชาญผู้ตรวจราชการกระทรวงดิจิทัลเพื่อเศรษฐกิจและสังคมเข้าร่วมณห้องประชุม802ชั้น8สำนักงานปลัดกระทรวงดิจิทัลเพื่อเศรษฐกิจและสังคมเพื่อติดตามการดำเนินงานที่สำคัญตามภารกิจกระทรวงฯในพื้นที่จังหวัดประจวบคีรีขันธ์และจังหวัดสุรินทร์ตามลำดับโดยหน่วยงานสังกัดกระทรวงฯในพื้นที่ได้สรุปผลการดำเนินงานความคืบหน้างาน/โครงการต่างๆ รวมทั้งผลกระทบต่อการดำเนินงานที่เกี่ยวข้องในสถานการณ์การแพร่ระบาดของโรคติดเชื้อไวรัสโคโรนา2019 (COVID-19)ซึ่งแต่ละหน่วยงานได้มีการปรับตัวและรูปแบบการทำงานให้สอดคล้องกับสถานการณ์ปัจจุบันทั้งนี้ที่ประชุมได้รับฟังปัญหาและอุปสรรคการดำเนินงานในพื้นที่พร้อมให้ข้อแนะนำ/แนวทางแก้ไขที่สอดคล้องกับนโนบายหลักของกระทรวงฯรวมทั้งให้กำลังใจหัวหน้าหน่วยงานและเจ้าหน้าที่ทุกคนในการร่วมมือร่วมใจกันทำงานบนพื้นฐานความปลอดภัยและความรับผิดชอบต่อสังคมในสถานการณ์การแพร่ระบาดของโรคติดเชื้อไวรัสโคโรนา2019ต่อไป
***********
วันศุกร์ที่ 5 สิงหาคม 2565
โฆษกรัฐบาลเผย นายกรัฐมนตรีสั่งการส่วนราชการในพื้นที่สำรวจสถานบันเทิงให้มีความปลอดภัย หวั่นเกิดเหตุซ้ำ
โฆษกรัฐบาลเผย นายกรัฐมนตรีสั่งการส่วนราชการในพื้นที่สำรวจสถานบันเทิงให้มีความปลอดภัย หวั่นเกิดเหตุซ้ำ มอบหมายเจ้าหน้าที่ประสานกับเจ้าของผับให้การช่วยเหลือเยียวยาผู้เสียชีวิตและได้รับบาดเจ็บ
วันนี้ (5 ส.ค.65 ) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหมรับทราบรายงานกรณีเหตุเพลิงไหม้ เม้าส์เทน บีผับ ( MOUNTAIN B ) ริมถนนสาย สุขุมวิท ม.7 ต.พลูตาหลวง อ.สัตหีบ จ.ชลบุรี พบว่ามีผู้เสียชีวิตและบาดเจ็บจำนวนหลายราย นายกรัฐมนตรีกำชับให้หน่วยงานที่เกี่ยวข้องในพื้นที่เร่งตรวจสอบหาสาเหตุ มอบหมายให้ส่วนราชการเป็นคนกลางประสานกับเจ้าของผับเรื่องการช่วยเหลือเยียวยาผู้เสียชีวิตและได้รับบาดเจ็บ พร้อมกล่าวแสดงความเสียใจต่อครอบครัวผู้เสียชีวิตและบาดเจ็บ
โฆษกประจำสำนักนายกรัฐมนตรี กล่าวเพิ่มเติมว่า นายกรัฐมนตรีเน้นย้ำ เรื่องความปลอดภัยในสถานบันเทิงต่าง ๆ ภายหลังรัฐบาลผ่อนคลายมาตรการโควิด-19 ทำให้นักท่องเที่ยวเดินทางไปเที่ยวสถานบันเทิงมากขึ้น ผู้ประกอบการต้องตรวจสอบความปลอดภัยภายในร้านอย่างสม่ำเสมอ โดยเฉพาะสถานบันเทิงในพื้นที่จังหวัดที่มีนักท่องเที่ยวต่างชาติเดินทางเข้ามาท่องเที่ยว หวั่นเกิดเหตุซ้ำรอย สร้างผลกระทบต่อการท่องเที่ยว ทั้งนี้ นายกรัฐมนตรีสั่งการให้หน่วยงานที่เกี่ยวข้องในพื้นที่ลงพื้นที่สำรวจสถานบันเทิง ตรวจสอบโครงสร้าง ความปลอดภัย โดยเฉพาะประตูทางออก ป้ายบอกทางกรณีเกิดเหตุฉุกเฉิน จะต้องใช้งานได้ตามปกติ ที่สำคัญประตูทางออกจะต้องสามารถเปิดให้นักท่องเที่ยวออกมาจากผับได้อย่างสะดวก ไม่คับแคบ หากพบสถานบันเทิงใดไม่ได้มาตรฐานหรือไม่ปฏิบัติตามให้ดำเนินการสั่งปรับปรุงแก้ไขให้เรียบร้อยก่อนเปิดให้บริการ
----------------------------------------------
วันจันทร์ที่ 14 มิถุนายน 2564
รมช.ธรรมนัส ตรวจราชการจ.ชลบุรี เดินหน้าโครงการเขตพัฒนาพิเศษภาคตะวันออก (EEC) พร้อมมอบถุงยังชีพแก่พี่น้องเกษตรกร
รมช.ธรรมนัส ตรวจราชการจ.ชลบุรี เดินหน้าโครงการเขตพัฒนาพิเศษภาคตะวันออก (EEC) พร้อมมอบถุงยังชีพแก่พี่น้องเกษตรกร
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ลงพื้นที่ตรวจราชการจังหวัดชลบุรี โครงการเขตพัฒนาพิเศษภาคตะวันออก (EEC) พร้อมมอบถุงยังชีพแก่พี่น้องเกษตรกร ณ อาคารวิทยาศาสตร์การกีฬา อ.บางละมุง จ.ชลบุรี ว่า
จังหวัดชลบุรี เป็นจังหวัดที่ตั้งอยู่ในจุดยุทธศาสตร์ที่สำคัญ มีศักยภาพสูงสู่การพัฒนาเป็นเขตพัฒนาพิเศษภาคตะวันออก (EEC) โดยมีจุดยืนทางด้านการท่องเที่ยว เมืองอุตสาหกรรมสะอาด แหล่งผลิตสินค้าเกษตร ปศุสัตว์ ประมง ซึ่งนับว่าเป็นโอกาสสำคัญในการแข่งขันด้านการผลิต การแปรรูป และการส่งออกของภาคการเกษตร ทั้งนี้กระทรวงเกษตรและสหกรณ์ โดย สำนักงานการปฏิรูปที่ดินเพื่อเกษตรกรรม จังหวัดชลบุรีมีพื้นที่ประกาศเขตปฏิรูปที่ดินแล้ว จำนวน 649,749 ไร่ มอบเอกสารสิทธิ ส.ป.ก.4-01 ให้เกษตรกรแล้วจำนวน 19,757 ราย เนื้อที่ 454,192 ไร่ และมีพื้นที่คงเหลือ 77,157.48 ไร่ ซึ่งทาง ส.ป.ก. พร้อมจะเร่งรัดจัดสรรที่ดินให้แก่พี่น้องเกษตรกรตามนโยบายของกระทรวงเกษตรและสหกรณ์
สำหรับพื้นที่เขตพัฒนาพิเศษภาคตะวันออก (EEC) ได้มีการศึกษาและพิจารณาพื้นที่ ส.ป.ก. บริเวณอำเภอบางละมุง จำนวน 86,657 ไร่ มีศักยภาพใช้พัฒนาเป็นเมืองใหม่อัจฉริยะในพื้นที่ EEC ประมาณ 62,500 ไร่ โดยได้สำรวจ รับฟังความคิดเห็นของเกษตรกรเจ้าของกรรมสิทธิ์ที่ดินแล้วเสร็จ จำนวน 680 ราย คิดเป็นพื้นที่ 20,561 ไร่ ในส่วนของการพัฒนาพื้นที่โดยรอบเขตพัฒนาพิเศษภาคตะวันออก (EEC) ทาง ส.ป.ก. จะเป็นกำลังหลักในการขับเคลื่อน ในการปลูกพืชเศรษฐกิจ พืชสมุนไพร เพื่อเป็นอาชีพเสริมเพิ่มรายได้ให้กับเกษตรกร
นอกจากนี้ ยังได้มีการมอบถุงยังชีพแก่พี่น้องเกษตรกร เพื่อเป็นขวัญและกำลังใจ ในสถานการณ์การแพร่ระบาดของเชื้อไวรัสโควิด - 19 โดยมอบให้แก่ตัวแทนชุมชุม ชุมชนละ 50 ชุด ณ อาคารวิทยาศาสตร์การกีฬา อ.บางละมุง ศาลาเอนกประสงค์หนองผักกูด หมู่ 13 ศาลาเอนกประสงค์หมู่บ้านโรงน้ำตาล หมู่ 11 และศาลเจ้าแม่ทับทิมบ้านชากแง้ว หมู่ 10 ต.ห้วยใหญ่ อ.บางละมุง จ.ชลบุรี
วันอาทิตย์ที่ 27 กุมภาพันธ์ 2565
สธ.แจงภาพผู้ติดเชื้อล้น CI เป็นแค่บางแห่ง อีกหลายแห่งยังมีเตียงว่าง แนะติดต่อสายด่วนเขตเพื่อเข้ารับบริการ
รองอธิบดีกรมการแพทย์ แจงภาพผู้ติดเชื้อโควิดล้นศูนย์พักคอย (CI) เป็นของภาคประชาสังคม 3 แห่ง ในส่วนของ กทม.ยังมีเตียงว่างใน CI อีก 1,300 กว่าเตียง แนะหาก CI ใดผู้ติดเชื้อเกินศักยภาพ ให้ส่งต่อ CI อื่นเพื่อให้ประชาชนได้รับการดูแลอย่างทั่วถึง ส่วนผู้ติดเ
รองอธิบดีกรมการแพทย์ แจงภาพผู้ติดเชื้อโควิดล้นศูนย์พักคอย (CI) เป็นของภาคประชาสังคม 3 แห่ง ในส่วนของ กทม.ยังมีเตียงว่างใน CI อีก 1,300 กว่าเตียง แนะหาก CI ใดผู้ติดเชื้อเกินศักยภาพ ให้ส่งต่อ CI อื่นเพื่อให้ประชาชนได้รับการดูแลอย่างทั่วถึง ส่วนผู้ติดเชื้อที่ทำ HI ไม่ได้ ต้องการเข้า CI ให้ติดต่อเบอร์โทรประจำเขต หรือศูนย์บริการสาธารณสุข 69 แห่ง หรือ CI ทุกแห่งได้โดยตรง
วันนี้ (27 กุมภาพันธ์ 2565) นายแพทย์ณัฐพงศ์ วงศ์วิวัฒน์ รองอธิบดีกรมการแพทย์ กระทรวงสาธารณสุข กล่าวถึงกรณีมีการเผยแพร่ภาพข่าวผู้ติดเชื้อโควิด 19 ล้นศูนย์พักคอยในชุมชน (Community Isolation : CI) พื้นที่ กทม. ว่า กทม.มี CI ทั้งหมด 31 แห่ง รวมประมาณ 3,981 เตียง มีการใช้เตียงแล้ว 2,644 เตียง ยังเหลือเตียงว่างอีก 1,337 เตียง นอกจากนี้ กทม.ยังเตรียมเปิด CI เพิ่มอีก 9 แห่ง จำนวน 1,000 เตียงด้วย จึงยืนยันว่าภาพรวมเตียง CI ใน กทม.ยังมีว่างพอรองรับผู้ติดเชื้อ
“ภาพผู้ติดเชื้อที่เกินจำนวนเตียงCI รองรับ เป็นเฉพาะส่วนที่ภาคประชาสังคมรับผิดชอบดำเนินการแห่งหนึ่งรวมประมาณ 120 เตียง แต่รับผู้ติดเชื้อเกินไปถึง 200 คน ซึ่งได้มีการสื่อสารทำความเข้าใจตลอดว่า หากเกินกำลังให้ส่งต่อไปยังCI จุดอื่นของ กทม. ที่มีเตียงว่างอีกจำนวนมาก และพร้อมรับผู้ติดเชื้อไปดูแล และหากมีผู้เข้าใช้เตียงCI เกิน 70-80% กทม.ก็พร้อมขยาย CI เพิ่มอีก” นพ.ณัฐพงศ์กล่าว
นายแพทย์ณัฐพงศ์กล่าวว่า ผู้ที่มีผลตรวจATK เป็นบวก หากไม่สามารถแยกกักตัวเองที่บ้านตามระบบ Home Isolation (HI) ได้ สามารถติดต่อขอเข้ารับบริการ CI ของ กทม.ได้ ยืนยันยังมีเตียงเพียงพอรองรับโดยติดต่อผ่านเบอร์โทรศัพท์ศูนย์ปฏิบัติการโควิดประจำเขตทั้ง 50 เขตของ กทม. ตามที่ที่พักตั้งอยู่ หรือติดต่อศูนย์บริการสาธารณสุข กทม.ทั้ง 69 แห่ง จะมีการประสานเพื่อนำเข้าสู่ระบบ CI ต่อไป หรือสามารถเดินทางไปยัง CI เพื่อขอรับบริการได้โดยตรง
*********************************** 27 กุมภาพันธ์ 2565
วันพุธที่ 27 กรกฎาคม 2565
รฟม. ประกาศรายชื่อผู้มายื่นข้อเสนอเป็นผู้ร่วมลงทุน โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์)
---------------------------------------
ตามที่ การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ได้ประกาศเชิญชวนผู้สนใจเข้าร่วมคัดเลือกเป็นผู้ร่วมลงทุนโครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) ตั้งแต่วันที่ 24 พฤษภาคม 2565 และ มีกำหนดการให้เอกชนยื่นข้อเสนอในวันที่ 27 กรกฎาคม 2565 นั้น ปรากฎว่ามีผู้มายื่นข้อเสนอการร่วมลงทุน จำนวนทั้งสิ้น 2 ราย ได้แก่
1. บริษัท ทางด่วนและรถไฟฟ้ากรุงเทพ จํากัด (มหาชน)
2. ITD Group
โดยขั้นตอนต่อไป รฟม. และคณะกรรมการคัดเลือกตามมาตรา 36 แห่งพระราชบัญญัติการร่วมลงทุนระหว่างรัฐและเอกชน พ.ศ. 2562 โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) จะพิจารณาข้อเสนอ และดำเนินการตามขั้นตอนในพระราชบัญญัติการร่วมลงทุนระหว่างรัฐและเอกชน พ.ศ. 2562 ต่อไป
โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรม แห่งประเทศไทย - มีนบุรี สุวินทวงศ์) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์ - ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย)
วันพฤหัสบดีที่ 3 มีนาคม 2565
ศบค. ยืนยันผู้สมัครสอบ TCAS ที่ติดเชื้อโควิด-19 สามารถเข้าสอบได้ เน้นย้ำปฏิบัติตามมาตรการสาธารณสุขสำหรับสนามสอบพิเศษอย่างเคร่งครัด
ศบค. ยืนยันผู้สมัครสอบ TCAS ที่ติดเชื้อโควิด-19 สามารถเข้าสอบได้ เน้นย้ำปฏิบัติตามมาตรการสาธารณสุขสำหรับสนามสอบพิเศษอย่างเคร่งครัด
วันนี้ (3 มีนาคม 2565) ณ โถงกลาง ตึกสันติไมตรี ทำเนียบรัฐบาล แพทย์หญิงสุมนี วัชรสินธุ์ ผู้อำนวยการสำนักสื่อสารความเสี่ยงและพัฒนาพฤติกรรมสุขภาพ กรมควบคุมโรค กระทรวงสาธารณสุข ในฐานะผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวยืนยันผู้สมัครสอบ TCAS ที่ติดเชื้อโควิด-19 สามารถเข้าสอบได้ พร้อมทั้งเปิดเผยถึงแนวทางการจัดสนามสอบพิเศษ สำหรับผู้สมัครสอบ TCAS ที่ติดเชื้อโควิด-19 โดยต้องปฏิบัติตามแนวทาง ดังนี้
1. ผู้สอบต้องแจ้งความจำนงสอบ ที่ศูนย์สอบพิเศษไม่น้อยกว่า 24 ชั่วโมง ผ่านการลงทะเบียนออนไลน์ student.mytcas.com และต้องเป็นผู้ติดเชื้อที่อยู่ในกลุ่มสีเขียว ไม่แสดงอาการ หรือมีอาการเพียงเล็กน้อย 2. จัดห้องสอบแยกพื้นที่ระหว่างผู้ติดเชื้อกับผู้ไม่ติดเชื้อ 3. ผู้เข้าสอบสามารถขอเข้าพักที่ศูนย์การสอบพิเศษ ในกรณีที่มีการบริการที่พักให้ จนกว่าการสอบจะเสร็จสิ้น 4. การจัดเตรียมแบบทดสอบกล่องพิเศษสำหรับใช้ในสนามสอบพิเศษให้แก่ศูนย์สอบมหาวิทยาลัยในพื้นที่ ทั้งนี้ กำหนดเวลาการจัดสอบทั้งกรณีของผู้ติดเชื้อและผู้ไม่ติดเชื้อ จะอยู่ในกรอบระยะเวลาเดียวกัน
ผู้ช่วยโฆษก ศบค. ยังได้เน้นย้ำ ขอความร่วมมือพี่น้องประชาชนที่อาศัยร่วมกับผู้สูงอายุ ให้เข้ารับวัคซีนโดยเฉพาะเข็มกระตุ้น ซึ่งจะช่วยลดอัตราการเสียชีวิตได้ถึง 7 เท่า เมื่อเทียบกับกลุ่มผู้เข้ารับวัคซีนครบ 2 เข็ม
...............................
วันอังคารที่ 6 กรกฎาคม 2564
ออมสิน ส่งทีมลงพื้นที่กิ่งแก้ว – บางพลี มอบถุงยังชีพช่วยผู้ประสบเหตุระเบิดและไฟไหม้โรงงาน พร้อมออกมาตรการลดดอกเบี้ย – พักชำระ เยียวยาลูกค้า
ธนาคารออมสินลงพื้นที่มอบเครื่องอุปโภคบริโภคที่จำเป็นในการยังชีพ และอุปกรณ์ป้องกันการติดเชื้อ COVID-19 จำนวนกว่า 1,000 ชุด พร้อมด้วยน้ำดื่ม 5,000 ขวด
นายวิทัย รัตนากร ผู้อำนวยการธนาคารออมสิน เปิดเผยว่า จากเหตุระเบิดและไฟไหม้โกดังโรงงานผลิตเม็ดโฟมพลาสติกภายในซอยกิ่งแก้ว 21 หมู่ 15 ต.บางพลีใหญ่ อ.บางพลี จ.สมุทรปราการ สร้างความเสียหายและผลกระทบต่อชีวิต ทรัพย์สินและสิ่งปลูกสร้าง ในพื้นที่รัศมีโดยรอบจุดเกิดเหตุเป็นวงกว้าง ส่งผลให้ประชาชนจำนวนมากต้องอพยพออกนอกพื้นที่เพื่อความปลอดภัย ธนาคารออมสินมีความห่วงใยในสวัสดิภาพและความเป็นอยู่ของประชาชน จึงได้เร่งให้ความช่วยเหลือเบื้องต้นแก่ผู้ประสบภัยกว่าพันราย ที่ขณะนี้ต้องอาศัยพักพิงชั่วคราวที่จุดอพยพทั้ง 7 แห่งของทางราชการ โดยระดมกำลังจิตอาสาสีชมพู จากธนาคารออมสิน สำนักงานใหญ่ และธนาคารออมสินภาค 15 ลงพื้นที่มอบเครื่องอุปโภคบริโภคที่จำเป็นในการยังชีพ และอุปกรณ์ป้องกันการติดเชื้อ COVID-19 จำนวนกว่า 1,000 ชุด พร้อมด้วยน้ำดื่ม 5,000 ขวด ณ ที่ทำการ อบต. บางพลีใหญ่ จ. สมุทรปราการ ซึ่งเป็นศูนย์รับความช่วยเหลือเพื่อทำการแจกจ่ายไปยังจุดอพยพเป็นการเร่งด่วนต่อไป
สำหรับมาตรการเร่งด่วนเพื่อช่วยเหลือผู้ประสบภัยที่เป็นลูกค้าปัจจุบัน ธนาคารให้พักชำระเงินงวด (พักชำระเงินต้น – ลดดอกเบี้ยเป็น 0%) สำหรับสินเชื่อเคหะ และสินเชื่อไทรทอง เป็นระยะเวลา 6 เดือน ตั้งแต่งวดเดือนกรกฎาคม – ธันวาคม 2564 ส่วนผู้ที่บ้านพักอาศัยเสียหายจากเหตุการณ์ดังกล่าว สามารถขอสินเชื่อดอกเบี้ยต่ำเพื่อซ่อมแซมต่อเติมบ้าน อัตราดอกเบี้ยปีแรก 0% ปีที่ 2 – 3 = 3% ต่อปี หลังจากนั้นอัตราดอกเบี้ยเท่ากับ MRR -0.75% ต่อปี วงเงินให้กู้ 100% ของราคาประเมินอาคารส่วนที่จะซ่อมแซม และไม่เกิน 1 ล้านบาท รวมถึงสินเชื่อเพื่อซื้อสิ่งของเครื่องใช้ทดแทนที่เสียหาย เช่น เฟอร์นิเจอร์ เครื่องใช้ไฟฟ้า ให้วงเงินกู้สูงสุด 300,000 บาท อัตราดอกเบี้ย MRR-1.25% ตลอดสัญญา สามารถสอบถามรายละเอียดเพิ่มเติมได้ที่ GSB Contact Center โทร. 1115 และที่ facebook : GSB Society
วันอาทิตย์ที่ 4 กรกฎาคม 2564
​นายกรัฐมนตรีเดินหน้าแนวนโยบายและยุทธศาสตร์ชาติเพื่อก้าวเป็นรัฐบาลดิจิทัลอย่างสมบูรณ์ องค์การสหประชาชาติจัดไทยอยู่ในกลุ่มที่มีการพัฒนารัฐบาลดิจิทัลในระดับสูงมาก
​นายกรัฐมนตรีเดินหน้าแนวนโยบายและยุทธศาสตร์ชาติเพื่อก้าวเป็นรัฐบาลดิจิทัลอย่างสมบูรณ์ องค์การสหประชาชาติจัดไทยอยู่ในกลุ่มที่มีการพัฒนารัฐบาลดิจิทัลในระดับสูงมาก
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้วางแนวนโยบายและขับเคลื่อนยุทธศาสตร์ชาติ เพื่อการก้าวเป็นรัฐบาลดิจิทัล ยกระดับความโปร่งใส ตรวจสอบได้หรือการเป็นรัฐบาลเปิด (Open Government) อำนวยความสะดวกให้กับประชาชนและ ส่งเสริมการพัฒนาที่ยั่งยืน รวมถึงเพิ่มการได้รับความเชื่อใจจากประชาชน (Public Trust)
ทั้งนี้ องค์การสหประชาชาติ ได้ประกาศผลการสำรวจรัฐบาลอิเล็กทรอนิกส์ประจำปี 2020 หรือ UN E-Government Survey 2020 อันประกอบไปด้วยการประเมินระดับการพัฒนารัฐบาลดิจิทัลของประเทศต่างๆ ใน 3 ดัชนี ได้แก่ ดัชนีรัฐบาลอิเล็กทรอนิกส์ (E-Government Development Index: EGDI) ดัชนีการมีส่วนร่วมทางอิเล็กทรอนิกส์ (E-Participation Index: EPI) และดัชนีการให้บริการภาครัฐออนไลน์ในระดับท้องถิ่น (Local Online Service Index: LOSI) โดยผลการจัดอันดับดัชนีรัฐบาลอิเล็กทรอนิกส์ ประจำปี พ.ศ.2563 ไทยได้รับการจัดให้อยู่ในอันดับที่ 57 จาก 193 ประเทศ ซึ่งไทยได้รับตำแหน่งที่ดีขึ้นอย่างมาก จากอันดับที่ 73 ในปี 2561 และอันดับที่ 77 ในปี 2559 มีการพัฒนาในด้านการเป็นรัฐบาลดิจิทัลอย่างต่อเนื่อง ซึ่งองค์การสหประชาชาติจัดไทยให้อยู่ในกลุ่มที่มีการพัฒนารัฐบาลดิจิทัลในระดับสูงมากโดยหากพิจารณาในรายละเอียดแต่ละด้าน ไทยได้รับคะแนนด้านการให้บริการออนไลน์ (Online Service Index: OSI) และโครงสร้างพื้นฐานโทรคมนาคม (Telecommunication Infrastructure Index: TII) เพิ่มขึ้น ทั้งนี้ ในระดับอาเซียน ไทยอยู่ในอันดับที่ 3 รองจากสิงคโปร์ (อันดับที่ 11 ของโลก) และมาเลเซีย (อันดับที่ 47 ของโลก) ตามลำดับ
นอกจากนี้ในรายงานฯ ได้เปิดเผยถึง ดัชนีการมีส่วนร่วมทางอิเล็กทรอนิกส์ (E-Participation Index: EPI) ซึ่งประเมินการใช้เครื่องมือดิจิทัลในการส่งเสริมการมีส่วนร่วมของภาคประชาชนในการกำหนดทิศทางการทำงานของภาครัฐ ได้แก่ การเปิดช่องทางอิเล็กทรอนิกส์เพื่อรับฟังความคิดเห็นมากขึ้น ในการกำหนดนโยบาย ร่างกฎหมาย การใช้จ่ายงบประมาณ การจัดซื้อจัดจ้าง ตลอดจน การร้องเรียนการทำงานของหน่วยงานภาครัฐ ไทยได้รับการจัดให้อยู่อันดับที่ 51 ปรับตัวขึ้นมาจากอันดับที่ 82 ในปี 2561 ซึ่งคงเป็นอันดับที่ 3 ในอาเซียน รองจากสิงคโปร์ (อันดับที่ 6 ของโลก) และมาเลเซีย (อันดับที่ 29 ของโลก) ตามลำดับ
โฆษกประจำสำนักนายกรัฐมนตรี กล่าวว่าที่ผ่านมารัฐบาลได้ดำเนินนโยบายเพื่อเปลี่ยนผ่านไปสู่การเป็นรัฐบาลดิจิทัลอย่างเข้มข้น โดยได้กำหนดเป็นแผนพัฒนารัฐบาลดิจิทัลของประเทศไทย พ.ศ. 2563-2565 จึงส่งผลให้ประเทศได้รับการยอมรับและการจัดอันดับที่ดีในเวทีโลก และพร้อมวางแนวทางสู่อนาคตอย่างต่อเนื่อง
วันพุธที่ 15 มิถุนายน 2565
​ผู้ช่วยทูตฝ่ายทหาร ประจำสถานทูตสาธารณรัฐโปแลนด์เข้าเยี่ยมคำนับรองปลัดกระทรวงกลาโหม ร่วมหารือความร่วมมือทางทหารระหว่างไทย-โปแลนด์
15 มิ.ย.65 นาวาอากาศเอก Marek Waldemar Kotowski (มาเร็ค วัลเดมาร์ โคทาวสกี้) ผู้ช่วยทูตฝ่ายทหาร ประจำสถานทูตสาธารณรัฐโปแลนด์ ประจำประเทศไทย เข้าเยี่ยมคำนับ พลเอก สนิธชนก สังขจันทร์ รองปลัดกระทรวงกลาโหม ณ ห้องพระบารมีปกเกล้า ในศาลาว่าการกลาโหม
ในโอกาสเดินทางเยือนประเทศไทยระหว่าง 13-17 มิ.ย.65 สำหรับไทยและโปแลนด์ มีความสัมพันธ์ระหว่างกันมาอย่างยาวนานกว่า 100 ปี ตั้งแต่ในรัชสมัยของพระบาทสมเด็จพระจุลจอมเกล้าเจ้าอยู่หัว รัชกาลที่ ๕ พระองค์ได้เสด็จประพาสยุโรปครั้งที่ 1 เมื่อ 2540โดยได้เสด็จเยือนกรุงวอร์ซอเป็นเวลา 2 วัน นับว่าการเสด็จประพาสยุโรปในครั้งนั้นถือเป็นก้าวสำคัญของประวัติศาสตร์ ไทย-โปแลนด์
โดยต่อมาได้พัฒนาความร่วมมืออย่างใกล้ชิดในหลายมิติ ทั้งในด้านเศรษฐกิจ การค้า การลงทุน การท่องเที่ยว การศึกษาวิจัย การเกษตร การท่องเที่ยวรวมถึงอุตสาหกรรมป้องกันประเทศ ทั้งสองประเทศดำเนินความสัมพันธ์ระหว่างกันอย่างราบรื่นมาโดยตลอดโดยจะครบรอบ 50 ปี ของการสถาปนาความสัมพันธ์ทางการทูตในปีนี้ ซึ่งการเข้าพบในวันนี้จึงนับเป็นโอกาสอันดีที่จะได้พบปะทำความรู้จักและสร้างความคุ้นเคยกับผู้แทนทางทหารของต่างประเทศ ตลอดจนแลกเปลี่ยนข้อคิดเห็นในประเด็นต่างๆ ที่มีความสนใจร่วมกันซึ่งจะมีส่วนช่วยกระชับความสัมพันธ์ระหว่างทั้งสองประเทศให้แน่นแฟ้นยิ่งขึ้น
วันอังคารที่ 1 มีนาคม 2565
ครม.เคาะ! สิทธิประโยชน์สำหรับผู้ประกอบกิจการในเขตเศรษฐกิจพิเศษ เพื่อกิจการพิเศษ
ครม.เคาะ! สิทธิประโยชน์สำหรับผู้ประกอบกิจการในเขตเศรษฐกิจพิเศษ เพื่อกิจการพิเศษ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 1 มีนาคม 2565 ว่า ครม. เห็นชอบหลักเกณฑ์ วิธีการ และเงื่อนไขในการกำหนดสิทธิถือกรรมสิทธิ์ในที่ดินและสิทธิถือกรรมสิทธิ์ในที่ดินและสิทธิถือกรรมสิทธิ์ในห้องชุด ของผู้ประกอบกิจการในเขตส่งเสริมเศรษฐกิจพิเศษ เพื่อกิจการพิเศษ ตามที่กำหนดไว้ในร่างประกาศคณะกรรมการนโยบายเขตพัฒนาพิเศษภาคตะวันออก (กพอ.) เรื่อง สิทธิประโยชน์สำหรับผู้ประกอบกิจการในเขตส่งเสริมเศรษฐกิจพิเศษ เพื่อกิจการพิเศษ พ.ศ. .... ซึ่งมีสาระสำคัญ อาทิ
1. กำหนดเขตส่งเสริมเศรษฐกิจพิเศษ เพื่อกิจการพิเศษ รวม 6 แห่ง ได้แก่ 1) เมืองการบินภาคตะวันออก 2) เขตนวัตกรรมระเบียงเศรษฐกิจพิเศษภาคตะวันออก 3) เขตส่งเสริมอุตสาหกรรมและนวัตกรรมดิจิตอล 4) รถไฟความเร็วสูงเชื่อมสามสนามบิน 5) นวัตกรรมการแพทย์ครบวงจรธรรมศาสตร์ (พัทยา) และ 6) การแพทย์จีโนมิก มหาวิทยาลัยบูรพา (บางแสน)
2. กำหนดคุณสมบัติของผู้ประกอบกิจการในเขตส่งเสริมเศรษฐกิจพิเศษฯ ที่จะได้รับสิทธิประโยชน์ ต้องเป็นผู้มีศักยภาพทางการเงินและมีขีดความสามารถในการประกอบกิจการไม่ต่ำกว่าที่ สกพอ. ประกาศกำหนดและต้องประกอบอุตสาหกรรมเป้าหมายพิเศษและกิจการที่เกี่ยวเนื่อง หรือเป็นประโยชน์ต่อการพัฒนาและส่งเสริมอุตสาหกรรมเป้าหมายพิเศษที่สอดคล้องกับวัตถุประสงค์ของเขตส่งเสริมเศรษฐกิจพิเศษแต่ละแห่ง
3. กำหนดสิทธิประโยชน์ให้แก่ผู้ประกอบกิจการในเขตส่งเสริมเศรษฐกิจพิเศษ เพื่อกิจการพิเศษ เช่น (1) สิทธิในการซื้อกรรมสิทธิ์ในที่ดินหรือห้องชุด โดยให้เป็นไปตามที่ระบุในความตกลง (2) สิทธิในการนำคนต่างด้าวเข้ามาอยู่ในราชอาณาจักร โดยให้ผู้มีความรู้ความเชี่ยวชาญ ผู้บริหาร หรือผู้ชำนาญการ ซึ่งเป็นคนต่างด้าวที่ประกอบกิจการจะนำเข้ามาในราชอาณาจักร ได้รับอนุญาตให้เข้ามาและอยู่ในราชอาณาจักรตามกฎหมายว่าด้วยคนเข้าเมือง ทั้งนี้ ให้รวมถึงผู้ติดตามซึ่งเป็นคู่สมรสและบุคคลซึ่งอยู่ในอุปการะของบุคคลดังกล่าวด้วย
4. สิทธิได้รับอนุญาตทำงานในราชอาณาจักร โดยให้ผู้มีความรู้ความเชี่ยวชาญ ผู้บริหาร หรือผู้ชำนาญการมีสิทธิ์ทำงานโดยไม่ต้องได้รับใบอนุญาตทำงานตามกฎหมายว่าด้วยการบริหารจัดการการทํางานของคนต่างด้าว
ทั้งนี้ ในอนาคตจะมีการพิจารณาปรับร่างประกาศ ให้ครอบคลุมสิทธิประโยชน์แก่ผู้ประกอบกิจการในเขตส่งเสริมเศรษฐกิจพิเศษเพื่อกิจการพิเศษครบทุกแห่ง โดยเพิ่มเขตส่งเสริมเศรษฐกิจพิเศษศูนย์นวัตกรรมดิจิทัลและเทคโนโลยีขั้นสูง (บ้านฉาง) จังหวัดระยอง เข้าไปด้วย
วันจันทร์ที่ 6 กันยายน 2564
สธ.-ม.สยาม ลงนามความร่วมมือผลิตแพทย์
กระทรวงสาธารณสุข ร่วมกับมหาวิทยาลัยสยาม ผลิตแพทย์หลักสูตรแพทยศาสตรบัณฑิตต่อเนื่องโดยให้โรงพยาบาลพระนั่งเกล้าเป็นที่ฝึกงานนักศึกษาแพทย์ชั้นปีที่ 4 – 6 เพิ่มพูนความรู้และทักษะการดูแลรักษาผู้ป่วย ที่ผ่านมาผลิตแพทย์แล้ว 3 รุ่น รวม 110 คน
วันนี้ (6 กันยายน 2564) ที่กระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข และดร.พรชัย มงคลวนิช อธิการบดีมหาวิทยาลัยสยาม ศาสตราจารย์คลินิก นายแพทย์สุวัฒน์ เบญจพลพิทักษ์คณบดีคณะแพทยศาสตร์ มหาวิทยาลัยสยาม และนายแพทย์มณเฑียร เพ็งสมบัติ ผู้อำนวยการโรงพยาบาลพระนั่งเกล้าร่วมลงนามในบันทึกข้อตกลงความร่วมมือทางวิชาการเพื่อการสนับสนุนการเป็นโรงพยาบาลหลักในการผลิตแพทย์ของมหาวิทยาลัยสยามและกระทรวงสาธารณสุข โดยมีนายแพทย์พูนลาภ ฉันทวิจิตรวงศ์ ผู้ตรวจราชการกระทรวงสาธารณสุขเขตสุขภาพที่ 4 นายแพทย์รุ่งฤทัย มวลประสิทธิ์พรนายเเพทย์สาธารณสุขจังหวัดนนทบุรี แพทย์หญิงสิริรัตน์ ลิมกุลผู้อำนวยการศูนย์แพทยศาสตร์ชั้นคลินิกโรงพยาบาลพระนั่งเกล้า และผู้บริหารคณะแพทยศาสตร์ มหาวิทยาลัยสยามร่วมในพิธี
นายแพทย์เกียรติภูมิกล่าวว่า การลงนามความร่วมมือระหว่างมหาวิทยาลัยสยามและกระทรวงสาธารณสุขในวันนี้เป็นความร่วมมือในการผลิตแพทย์หลักสูตรแพทยศาสตรบัณฑิตต่อเนื่อง โดยมีโรงพยาบาลพระนั่งเกล้า เป็นโรงพยาบาลหลักในการฝึกปฏิบัติและจัดการเรียนการสอนชั้นคลินิกให้กับนักศึกษาแพทย์ชั้นปีที่ 4 – 6 ของมหาวิทยาลัยสยาม ซึ่งจะทำให้นักศึกษาแพทย์ได้มีประสบการณ์จริงในการดูแลรักษาผู้ป่วยภายใต้การดูแลของอาจารย์แพทย์ของศูนย์แพทยศาสตร์ศึกษา มีความรู้และทักษะพร้อมปฏิบัติงานได้อย่างมีคุณภาพเมื่อสำเร็จการศึกษาโดยที่ผ่านมาได้ร่วมมือผลิตบัณฑิตแพทย์จบไปแล้ว 3 รุ่น รวมกว่า 110 คน เกือบทั้งหมดกระจายไปทำงานในโรงพยาบาลรัฐทั่วประเทศ
นอกจากนี้ โรงพยาบาลพระนั่งเกล้ายังได้รับประโยชน์จากความร่วมมือในครั้งนี้ โดยคณะแพทยศาสตร์ มหาวิทยาลัยสยาม จะสนับสนุนการพัฒนาอาจารย์แพทย์ของศูนย์แพทยศาสตรศึกษา ทางด้านวิชาการ วิจัย การบริการทางการแพทย์ และการพัฒนาแพทยศาสตรศึกษา ทั้งในระดับชาติและนานาชาติ ช่วยพัฒนาระบบบริการ การดูแลรักษาผู้ป่วยของโรงพยาบาลพระนั่งเกล้าอีกด้วย
“การผลิตแพทย์ยังมีความจำเป็นสำหรับประเทศไทย จะต้องมีการพัฒนาและขยายสาขาวิชาเพิ่มขึ้นเพื่อให้อัตราส่วนแพทย์ต่อประชากรมีความครอบคลุมมากยิ่งขึ้น ซึ่งมหาวิทยาลัยสยามได้มีการผลิตและพัฒนากำลังด้านการแพทย์และสาธารณสุข สอดคล้องความต้องการของประเทศ” นายแพทย์เกียรติภูมิกล่าว
ด้านดร.พรชัย มงคลวนิช อธิการบดีมหาวิทยาลัยสยาม กล่าวว่า มหาวิทยาลัยสยามได้ร่วมกับโรงพยาบาลพระนั่งเกล้าจัดการเรียนการสอนหลักสูตรแพทยศาสตร์ รับนักศึกษาปีละประมาณ 40 คน รุ่นแรกปีการศึกษา 2556และเริ่มฝึกปฎิบัติชั้นคลินิกที่โรงพยาบาลพระนั่งเกล้าในปี 2559 ซึ่งได้รับการสนับสนุนจากกระทรวงสาธารณสุขและโรงพยาบาลพระนั่งเกล้าเป็นอย่างดีมาโดยตลอด ขณะนี้ได้มีการทบทวนพัฒนาหลักสูตรให้ทันสมัย สอดคล้องกับการเปลี่ยนแปลงต่าง ๆ ของโลก ขณะนี้ได้เสนอขอรับการประเมินและรับรองหลักสูตรปรับปรุงใหม่ พ.ศ. 2564 เพื่อใช้ในปีการศึกษา 2565 โดยมีการกำกับให้หลักสูตรเป็นไปตามเกณฑ์มาตรฐานระดับสากล
************************************ 6 กันยายน 2564
วันศุกร์ที่ 9 กรกฎาคม 2564
​ออมสิน ปล่อยสินเชื่อผ่อนปรนเกณฑ์อนุมัติ “สินเชื่ออิ่มใจ” ช่วยธุรกิจร้านอาหารหรือเครื่องดื่ม ให้กู้ไม่เกินรายละ 100,000 บาท ไม่ต้องมีหลักประกัน ปลอดชำระเงินงวด 6 เดือน
ครม.เห็นชอบตามที่กระทรวงการคลังเสนอให้ธนาคารออมสินช่วยเหลือบรรเทาความเดือดร้อนของผู้ประกอบการร้านอาหารหรือเครื่องดื่มที่ได้รับผลกระทบจากการแพร่ระบาดของ COVID-19 ด้วยการปล่อยสินเชื่อผ่อนปรนเกณฑ์การอนุมัติ “สินเชื่ออิ่มใจ” วงเงิน 2,000 ล้านบาท
นายวิทัย รัตนากร ผู้อำนวยการธนาคารออมสิน เปิดเผยว่า คณะรัฐมนตรีมีมติเห็นชอบตามที่กระทรวงการคลังเสนอ ให้ธนาคารออมสินช่วยเหลือบรรเทาความเดือดร้อนของผู้ประกอบการร้านอาหารหรือเครื่องดื่มที่ได้รับผลกระทบจากการแพร่ระบาดของ COVID-19 ด้วยการปล่อยสินเชื่อผ่อนปรนเกณฑ์การอนุมัติ “สินเชื่ออิ่มใจ” วงเงิน 2,000 ล้านบาท ให้ผู้ประกอบการกู้ได้รายละไม่เกิน 100,000 บาท โดยไม่ต้องใช้หลักประกันการกู้ และให้ปลอดชำระเงินงวด 6 งวดแรก กำหนดระยะเวลากู้ไม่เกิน 5 ปี (รวมระยะเวลาปลอดชำระแล้ว) คิดอัตราดอกเบี้ย 3.99% ต่อปี และยกเว้นค่าธรรมเนียมการให้บริการสินเชื่อ
ในการนี้ ธนาคารเตรียมเปิดให้บุคคลที่เป็นเจ้าของกิจการร้านอาหาร ลงทะเบียนแจ้งความประสงค์ขอกู้ทางเว็บไซต์ธนาคารออมสิน www.gsb.or.th ตั้งแต่วันที่ 11 กรกฎาคม 2564 -วันที่ 31 ธันวาคม 2564 หรือจนกว่าจะครบจำนวนวงเงินโครงการ จากนั้นธนาคารจะตรวจสอบคุณสมบัติของผู้ลงทะเบียนขอกู้ โดยผู้กู้จะต้องแนบรูปถ่ายสถานประกอบการของตนเอง พร้อมเอกสารประกอบอื่น เช่น รูปถ่ายใบเสร็จ/สัญญาเช่า/ใบทะเบียนการค้า หรือเอกสารอื่นใดเพื่อเป็นหลักฐานยืนยันการประกอบกิจการและการเป็นเจ้าของ โดยสามารถตรวจสอบผลการพิจารณาคุณสมบัติเบื้องต้นได้หลังจากลงทะเบียนแล้วภายใน 5 วันทำการ หลังจากนั้น ผู้ที่คุณสมบัติผ่านเกณฑ์เบื้องต้น สามารถยื่นขอกู้ได้ที่แอป MyMo ในขั้นตอนถัดไป รวมระยะเวลาอนุมัติ ไม่เกิน 7 วันทำการ
ทั้งนี้ ร้านอาหารหรือเครื่องดื่มที่สามารถยื่นขอกู้ตามมาตรการสินเชื่ออิ่มใจ จะต้องเป็นสถานประกอบการในพื้นที่ถาวร เช่น ร้านที่เปิดในห้องแถวหรืออาคารพาณิชย์ ร้านอาหารในห้างสรรพสินค้า ฟู้ดคอร์ท รวมถึงร้านอาหารที่มีลักษณะเป็น Food Truck, Pop-Up Store, Booth & Kiosk เป็นต้น โดยธนาคารจะพิจารณาวงเงินให้กู้ตามขนาดของธุรกิจ ทั้งนี้ ขอความร่วมมือผู้ประกอบการที่ได้รับอนุมัติสินเชื่อไม่ลดการจ้างลูกจ้างเพื่อช่วยกันประคับประคองผู้ที่เดือดร้อนให้สามารถผ่านช่วงเวลานี้ไปด้วยกัน
สำหรับผู้ขายอาหารที่เป็นหาบเร่ แผงลอย หรือ รถเข็น สามารถใช้บริการสินเชื่อสู้ภัย COVID-19 ผ่านช่องทางแอป MyMo วงเงินให้กู้รายละไม่เกิน 10,000 บาท หรือถ้าเป็นกิจการร้านอาหารขนาดใหญ่ ที่มีความจำเป็นต้องใช้สินเชื่อมากกว่า อาจใช้บริการสินเชื่อดอกเบี้ยต่ำเพื่อผู้ประกอบการ SMEs ภาคการท่องเที่ยว วงเงินให้กู้รายละ 500,000 บาท ที่ยังเปิดรับคำขอกู้อยู่ขณะนี้ก็ได้
สอบถามข้อมูลเพิ่มเติมได้ที่ GSB Contact Center โทร. 1115 และที่ facebook : GSB Society
วันจันทร์ที่ 24 มกราคม 2565
โครงการแว่นตาเพื่อเด็กไทย
วันจันทร์ที่ 24 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลห่วงใยสุขภาพและพัฒนาการของเด็กไทยจึงจัดโครงการแว่นตาเพื่อเด็กไทย โดยให้องค์กรปกครองส่วนท้องถิ่นดำเนินโครงการภายใต้งบกองทุนหลักประกันสุขภาพท้องถิ่นหรือพื้นที่ ให้โรงเรียนพาเด็กนักเรียนตามสิทธิบัตรทองชั้นประถมศึกษาปีที่ 1 ทุกคน นักเรียนชั้นอนุบาล และนักเรียนชั้นประถมศึกษาปีที่ 2-6 ที่คุณครูสงสัยว่าอาจมีปัญหาสายตา เข้ารับการตรวจคัดกรองที่ รพ.ส่งเสริมสุขภาพตำบล หน่วยบริการปฐมภูมิ หรือ รพ.อำเภอ จากนั้นจะมีการส่งต่อให้จักษุแพทย์ตรวจวินิจฉัยยืนยัน วัดค่าสายตา และตัดแว่นตา ตลอดจนตรวจติดตามหลังได้รับแว่นตา ฟรี ให้เด็กไทยเข้าถึงบริการแว่นตาเพื่อแก้ปัญหาภาวะสายตาผิดปกติได้อย่างทั่วถึง ซึ่งมีผลกระทบโดยตรงต่อศักยภาพในการเรียนรู้ของเด็ก
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 15 สิงหาคม 2565
โฆษกรัฐบาลไม่สน “หมอชลน่าน” ขู่ยื่นประธานสภาฯ ส่งศาล รธน. ตีความนายกฯ 8 ปี 17 ส.ค. ชี้ให้ศาลวินิจฉัย ดีกว่าตัดสินเอาเอง
โฆษกรัฐบาลไม่สน “หมอชลน่าน” ขู่ยื่นประธานสภาฯ ส่งศาล รธน. ตีความนายกฯ 8 ปี 17 ส.ค. ชี้ให้ศาลวินิจฉัย ดีกว่าตัดสินเอาเอง เหน็บ เข้าใจว่ายุบสภาฯ เป็นความหวังของฝ่ายค้านที่อยากให้เกิดขึ้นเร็ว แต่ควรมองประชาชนด้วยว่าได้ประโยชน์หรือไม่
วันที่ 15สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ นพ.ชลน่าน ศรีแก้ว หัวหน้าพรรคเพื่อไทย ระบุว่า ฝ่ายค้านจะยื่นคำร้องผ่านประธานสภาผู้แทนราษฎร ในวันที่ 17 สิงหาคมนี้ เพื่อส่งไปยังศาลรัฐธรรมนูญตีความ และขอให้ศาลสั่งให้ พล.อ.ประยุทธ์ จันทร์โอชา นายกฯ และรมว.กลาโหม หยุดปฏิบัติหน้าที่ และเชื่อว่ารัฐบาลจะยุบสภาฯ ถ้าได้ประโยชน์จากการเลือกตั้ง หรือได้ประโยชน์จากอย่างอื่น เช่น อยู่ยาว หรือรักษาการได้ว่า นับวัน นพ.ชลน่านก็ยิ่งให้สัมภาษณ์เหมือนหมอดู เหมือนนักคาดเดา มากกว่าการเป็นนักการเมืองเข้าไปทุกที อย่างไรก็ตาม การยื่นให้ศาลรัฐธรรมนูญตีความนั้นเป็นสิทธิที่ฝ่ายค้านสามารถดำเนินการได้ แต่การวินิจฉัยเป็นอำนาจของศาล การหยุดปฏิบัติหน้าที่หรือไม่นั้น ไม่ใช่อำนาจของฝ่ายค้านที่จะมาตัดสิน และหากศาลตัดสินอย่างไรก็ขอให้เคารพคำตัดสินด้วย ยืนยันว่า รัฐบาลเอาประโยชน์ของประชาชนเป็นตัวตั้ง ไม่ใช่เอาความอยากของใครคนใดคนหนึ่งเป็นตัวตั้ง
นายธนกร กล่าวอีกว่า สำหรับเรื่องการยุบสภาฯ นั้น ทราบว่าเป็นความหวังสูงสุดของฝ่ายค้านที่อยากให้เกิดขึ้นโดยเร็ว แต่การยุบสภาฯ จะเกิดขึ้นนั้นต้องมองที่ประชาชนได้ประโยชน์หรือไม่ เพราะขณะนี้ประชาชนกำลังเดือดร้อนจากวิกฤติเศรษฐกิจที่เป็นเหมือนกันทั่วโลก และรัฐบาลก็กำลังเร่งดำเนินการช่วยเหลืออยู่ ไม่ใช่ว่าฝ่ายค้านหรือนักการเมืองฝ่ายหนึ่งฝ่ายใดที่ได้ประโยชน์เพียงฝ่ายเดียว ทั้งนี้ ขอให้ฝ่ายค้านนึกถึงประชาชนทั้งประเทศเป็นหลักก่อนที่จะนึกถึงประโยชน์และความหวังลมๆ แล้งๆ ของตัวเอง ก่อนที่ประชาชนจะมองว่า สุดท้ายแล้ว พรรคเพื่อไทยมีไว้เพื่อใครกันแน่ เพื่อประชาชน หรือเพื่อใครคนใดคนหนึ่ง
วันอาทิตย์ที่ 17 เมษายน 2565
​นายกรัฐมนตรีชื่นชม จนท.ทุกฝ่ายที่เกี่ยวข้อง พาเหยื่อแก๊ง call center กลับประเทศ เร่งช่วยอีกสองพันคนในกัมพูชา เน้นย้ำขยายผลจับกุมผู้เกี่ยวข้องทุกราย
​นายกรัฐมนตรีชื่นชม จนท.ทุกฝ่ายที่เกี่ยวข้อง พาเหยื่อแก๊ง call center กลับประเทศ เร่งช่วยอีกสองพันคนในกัมพูชา เน้นย้ำขยายผลจับกุมผู้เกี่ยวข้องทุกราย
วันที่ 17 เมษายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมรับทราบรายงานจากกระทรวงการพัฒนาสังคมและความมั่นคงของมนุษย์เรื่องการช่วยเหลือคนไทยที่ถูกหลอกไปเป็นเหยื่อแก๊งคอลเซ็นเตอร์ที่ประเทศกัมพูชา ซึ่งปฏิบัติการช่วยเหลือรวมแล้วกว่า 11 ครั้ง เริ่มตั้งแต่ตุลาคมปีที่แล้ว ช่วยเหลือคนไทยกลับประเทศ 600 กว่าคน และนายกฯยังติดตามการเข้าช่วยเหลือคนไทยอีก 2 พันกว่าคน ที่ยังถูกบังคับทำงานอยู่ในหลายๆเมือง
นายกรัฐมนตรีชื่นชมเจ้าหน้าที่ทุกฝ่ายที่เกี่ยวข้อง อาทิ กระทรวงการพัฒนาสังคมฯ กระทรวงมหาดไทย กระทรวงการต่างประเทศ สำนักงานตำรวจแห่งชาติ และองค์กรภาคประชาสังคม ในความร่วมมือเพื่อช่วยเหลือคนไทยที่ถูกหลอก และได้ขอบคุณประเทศกัมพูชา ที่สนับสนุนให้ข้อมูล อำนวยความสะดวก และคอยช่วยเหลือจนสามารถช่วยเหลือคนไทยได้อย่างต่อเนื่อง พร้อมกับขอความร่วมมือคนไทยที่ได้รับการช่วยเหลือให้ข้อมูลที่เป็นประโยชน์ต่อเจ้าหน้าที่ เพื่อจะได้ดำเนินคดีกับผู้ที่มีส่วนเกี่ยวข้อง ทั้งนี้ นายกรัฐมนตรีได้สั่งการให้เร่งขยายผลเพื่อดำเนินคดีกับผู้ที่เกี่ยวข้องทุกรายอย่างรวดเร็ว ห้ามละเว้นการดำเนินคดีตามกฎหมายอย่างเด็ดขาด ประชาสัมพันธ์ให้ประชาชนทราบและรู้ทันเล่ห์เหลี่ยมขบวนการฯ ที่เปลี่ยนแปลงอยู่ตลอดเวลา รวมถึงให้ประชาชนรู้ถึงความผิดเกี่ยวกับการกระทำผิดที่เกี่ยวข้องกับการหลอกลวงคนไทยไปทำงานผิดกฎหมายดังกล่าว
นางสาวรัชดา กล่าวด้วยว่า ช่วงหลังเทศกาลสงกรานต์ มักจะมีพี่น้องประชาชนต่างจังหวัดเดินทางมากรุงเทพฯ เพื่อมาหางานทำ ขอให้ระมัดระวัง อย่าหลงเชื่อคนแปลกหน้าตามสถานที่ขนส่งต่างๆ ที่เข้ามาชักชวนไปทำงาน พูดจาจูงใจ ส่วนผู้ที่ชอบเล่นโซเชี่ยลมีเดีย เช่น Facebook Twitter ขอให้ระวังการหลอกลวงว่ามีรายได้ดี ทำงานสบาย เพราะเมื่อเดินทางไปถึงจะถูกบังคับให้ทำงานแก๊งคอลเซ็นเตอร์ หรือหลอกลวงให้ลงทุน ที่ผ่านมามีคนไทยถูกหลอกหลายร้อยล้านบาทต่อเดือน หากรายใดไม่ยินยอมที่จะทำงานผิดกฎหมายก็จะถูกทำร้าย ถูกขายต่อไปยังจุดอื่น ถูกกักขัง หรือถูกเรียกค่าไถ่
“สำหรับประชาชนที่พบเห็นการกระทำผิดในลักษณะดังกล่าว สามารถแจ้งข้อมูลมายัง ศูนย์พิทักษ์เด็ก สตรี ครอบครัว ป้องกันปราบปรามการค้ามนุษย์และภาคประมง สำนักงานตำรวจแห่งชาติ (ศพดส.ตร.) โดยตรง ช่องทางสายด่วน 1599 หรือแจ้งกับเจ้าหน้าที่ภาครัฐในบริเวณใกล้เคียง ขอให้ทุกคนร่วมมือ อย่าสนับสนุน ตกเป็นเหยื่อขบวนการกระทำการผิดกฎหมาย" นางสาวรัชดาฯ เน้นย้ำ
.................
วันพฤหัสบดีที่ 7 ตุลาคม 2564
นายกรัฐมนตรี พร้อมด้วย รัฐมนตรีว่าการกระทรวงมหาดไทย และคณะ ตรวจแผนการป้องกันอุทกภัยและการบริหารจัดการน้ำในพื้นที่นครศรีธรรมราช
นายกรัฐมนตรี พร้อมด้วย รัฐมนตรีว่าการกระทรวงมหาดไทย และคณะ ตรวจแผนการป้องกันอุทกภัยและการบริหารจัดการน้ำในพื้นที่นครศรีธรรมราช
วันนี้ (7 ต.ค.64) เวลา 14.10 น. ณ บริเวณถนนพุทธภูมิ ตำบลโพธิ์เสด็จ อำเภอเมืองนครศรีธรรมราช จังหวัดนครศรีธรรมราช พลเอก ประยุทธ์ จันทร์โอชา นายกรัฐมนตรี พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และคณะ ตรวจแผนการป้องกันอุทกภัยและการบริหารจัดการน้ำในพื้นที่จังหวัดนครศรีธรรมราช โดยมี นายไกรศร วิศิษฎ์วงศ์ ผู้ว่าราชการจังหวัดนครศรีธรรมราช พร้อมด้วย รองผู้ว่าราชการจังหวัด หัวหน้าส่วนราชการ และประชาชนในพื้นที่ ให้การต้อนรับ
โอกาสนี้ พลเอก ประยุทธ์ จันทร์โอชา พร้อมด้วย พลเอก อนุพงษ์ เผ่าจินดา และคณะ ได้ติดตามการเตรียมแผนรองรับปริมาณน้ำที่จะไหลลงมาสู่ภาคใต้ ซึ่งศักยภาพทางภูมิศาสตร์ภาคใต้จะประสบปัญหาน้ำท่วมช้ากว่าพื้นที่อื่น ๆ ของประเทศไทย โดยที่ผ่านมารัฐบาลได้เตรียมแผนรองรับไว้แล้วบางส่วน จึงได้เน้นย้ำให้ประชาชนรับฟังข้อมูลข่าวสารการแจ้งเตือนจากส่วนราชการ พร้อมวางแผนจัดอันดับความสำคัญในการเคลื่อนย้ายสิ่งของหากมวลน้ำไหลมามากจนประสบปัญหาน้ำท่วม เพื่อลดความสูญเสียของทรัพย์สิน รวมถึงเตรียมอพยพพี่น้องประชาชนไปอยู่ในพื้นที่ปลอดภัยที่ทางราชการเตรียมไว้ พร้อมทั้งได้กำชับให้ส่วนราชการเร่งสำรวจความเสียหายเพื่อเยียวยาประชาชนที่ประสบภัยตามระเบียบของทางราชการโดยเร็ว นอกจากนี้ ได้กำชับให้จังหวัด อำเภอ และทุกภาคส่วน สร้างการรับรู้ความเข้าใจกับประชาชนในการปฏิบัติตามมาตรการสาธารณสุขอย่างเคร่งครัด ทั้งการสวมหน้ากากอนามัยอยู่ตลอดเวลา กลับบ้านล้างมือ อาบน้ำให้สะอาด เว้นระยะห่างทางสังคม และใช้แอปพลิเคชันไทยชนะ เช็คอินสถานที่ที่ไปทุกครั้ง เพื่อร่วมกันสกัดกั้นการแพร่ระบาดของโรคติดเชื้อไวรัสโคโรนา 2019 (โควิด-19)
วันจันทร์ที่ 11 กรกฎาคม 2565
กรมเจ้าท่า เร่งติดตั้งปรับปรุงอาณัติสัญญาณเดินเรือ เพิ่มความปลอดภัยลดอุบัติเหตุจากจราจรทางน้ำทั่วประเทศ
...
กรมเจ้าท่า กระทรวงคมนาคม เร่งปรับปรุงเพิ่มประสิทธิภาพความปลอดภัยการเดินเรือ รองรับกิจกรรมทางน้ำที่ขยายตัวจากการเปิดประเทศ เดินหน้าติดตั้งอุปกรณ์ช่วยการเดินเรือ ลดอุบัติเหตุการสัญจรทางน้ำ ทั้งการติดตั้งทุ่นเครื่องหมายการเดินเรือ หลักไฟ ป้ายเครื่องหมายการเดินเรือ กำหนดความชัดเจนให้คนเรือ และสร้างความเชื่อมั่นผู้ใช้บริการ
นายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ เปิดเผยว่า กรมเจ้าท่าได้วางแผนเชิงรุกในการเร่งดำเนินการและการกำกับการดูแลด้านความปลอดภัยในการเดินเรือให้มีประสิทธิภาพสอดรับกับกิจกรรมทางน้ำ ซึ่งปัจจุบันมีการใช้บริการสูงขึ้น ภายหลังจากสถานการณ์การแพร่ระบาดโควิด 19 และการประกาศเปิดประเทศอย่างเป็นทางการ ทำให้จำนวนนักท่องเที่ยวทั้งในและต่างประเทศมีปริมาณเพิ่มขึ้น รวมถึงการขนส่งทางน้ำเชิงพาณิชย์ที่ขยายตัวจากการส่งออกของประเทศ ดังนั้นในแผนการดำเนินงานด้านความปลอดภัยในการเดินเรือและการสัญจรทางน้ำได้กำหนดให้มีการจัดหาอุปกรณ์ที่มีความเหมาะสม ในการติดตั้งเครื่องช่วยการเดินเรือ หรืออาณัติสัญญานที่ได้รับการออกแบบเป็นอุปกรณ์ ระบบ หรือการให้บริการที่อยู่ภายนอกตัวเรือ ที่ประกอบไปด้วย 1.ทุ่นเครื่องหมายการเดินเรือ (Lighted-Buoy) ,ทุ่นปากร่อง,ทุ่นไฟขอบร่อง,ทุ่นไฟแสดงที่หมายพิเศษ
2.หลักไฟเครื่องหมายการเดินเรือ ในการติดตั้งไม่ว่าจะเป็นหลักไฟขอบร่อง,หลักไฟปลายสันเขื่อน,หลักไฟแสดงที่หมายอันตราย 3.หลักไฟนำ
4.ทุ่นเครื่องหมาย และ5.ป้ายเครื่องหมายการเดินเรือ
“การเดินเรือหรือการจราจรทางน้ำได้กำหนดเป็นแผนปฏิบัติการ ในปี2565 ที่จะเร่งจัดหา ติดตั้งอุปกรณ์นำร่องและการบำรุงรักษาเครื่องช่วยการเดินเรือในน่านน้ำไทย รวมถึงชายฝั่งและเกาะในประเทศตามพรบ.การเดินเรือในน่านน้ำไทย และให้เป็นตามมาตรฐานของสมาคมประภาคาร และเครื่องช่วยการเดินเรือระหว่างประเทศ IALA (International Association of Marine aids to Navigation and Lighthouse Authorities) เพื่อความพร้อมของไทยในการรองรับการใช้บริการทางน้ำที่เพิ่มสูงขึ้น ซึ่งต้องเข้มข้นในด้านความปลอดภัย และความเชื่อมั่นให้กับประชาชนผู้ใช้บริการ” นายสมพงษ์กล่าว
อย่างไรก็ตาม กรมเจ้าท่าในฐานะหน่วยงานด้านการกำกับดูแล ด้านความปลอดภัยในการเดินเรือ ได้ดำเนินการตามมติคณะรัฐมนตรีที่อยู่ภายใต้ข้อตกลงตาม อนุสัญญาระหว่างประเทศว่าด้วยความปลอดภัยแห่งชีวิตในทะเล ค.ศ.1974 และที่แก้ไขเพิ่มเติม รวมถึงเตรียมความพร้อมรองรับการตรวจสอบ ของประเทศสมาชิกองค์กรทางทะเลระหว่างประเทศ ภาคบังคับ (IMO Member State Audit Scheme : IMSAS) เพื่อประสิทธิภาพมากยิ่งขึ้น ในขั้นตอนการติดตั้งอุปกรณ์ และเครื่องมือเพื่อความปลอดภัย โดยคำนึงถึงปริมาณและความหนาแน่นของการจราจรทางน้ำที่เกิดขึ้น รวมถึงระดับความเสี่ยงของการจราจรในพื้นที่
วันอังคารที่ 2 พฤศจิกายน 2564
EXIM BANK จับมือหอการค้าไทย เติมความรู้ โอกาสทางธุรกิจ และเงินทุน สนับสนุนผู้ประกอบการไทยทุกอุตสาหกรรมและทุกขนาด โดยเฉพาะ SMEs รุกตลาดโลก
EXIM BANK และ หอการค้าไทยและสภาหอการค้าแห่งประเทศไทย ร่วมลงนามในบันทึกข้อตกลงความร่วมมือ (MOU) เพื่อสนับสนุนให้ผู้ประกอบการไทยตั้งแต่รายเล็ก รายกลาง และรายใหญ่ สามารถเริ่มต้นหรือขยายธุรกิจการค้าระหว่างประเทศ โดยการเติมความรู้ เติมโอกาสทางธุรกิจ
ดร.รักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) และนายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย ร่วมลงนามในบันทึกข้อตกลงความร่วมมือ (MOU) เพื่อสนับสนุนให้ผู้ประกอบการไทยตั้งแต่รายเล็ก รายกลาง และรายใหญ่ สามารถเริ่มต้นหรือขยายธุรกิจการค้าระหว่างประเทศ โดยการเติมความรู้ เติมโอกาสทางธุรกิจด้วยการขยายช่องทางการค้าออนไลน์และเครือข่ายทางธุรกิจ และเติมทุนด้วยเครื่องมือทางการเงินและบริหารความเสี่ยงทางการค้าระหว่างประเทศ
นอกจากนี้ กรรมการผู้จัดการ EXIM BANK ได้เสวนาเชิญชวน SMEs ไทยรุกตลาดต่างประเทศ ในงานสัมมนาออนไลน์ “เส้นทาง SMEs ไทย...ความหวังหลังฟ้าเปิด” จัดโดย EXIM BANK ร่วมกับหอการค้าไทยและสภาหอการค้าแห่งประเทศไทย รวมทั้งหน่วยงานพันธมิตร ประกอบด้วย สำนักงานส่งเสริมการค้าในต่างประเทศ ณ กรุงพนมเปญ เวียงจันทน์ ย่างกุ้ง และนครโฮจิมินห์ สภาธุรกิจไทย-กัมพูชา สภาธุรกิจไทย-ลาว สภาธุรกิจไทย-เมียนมา และสภาธุรกิจไทย-เวียดนาม นอกจากนี้ ยังมีคลินิกให้คำปรึกษาด้านการเงินและการส่งออกไปยัง CLMV (กัมพูชา สปป.ลาว เมียนมา และเวียดนาม) ให้แก่ผู้ประกอบการ ณ หอการค้าไทยและสภาหอการค้าแห่งประเทศไทย เมื่อวันที่ 2 พฤศจิกายน 2564
สอบถามรายละเอียดเพิ่มเติมได้ที่ส่วนสื่อสารองค์กร ฝ่ายพัฒนาความยั่งยืนและสื่อสารองค์กร
โทร. 0 2271 3700, 0 2278 0047, 0 2617 2111 ต่อ 4120-4
วันศุกร์ที่ 24 มิถุนายน 2565
เยี่ยมชมโครงการ The BCG Initiative @CMU Mae Hia
เยี่ยมชมโครงการ The BCG Initiative @CMU Mae Hia
เมื่อวันพุธที่ 15 มิถุนายน 2565 ณ ศูนย์วิจัยข้าวล้านนา มหาวิทยาลัยเชียงใหม่ ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เยี่ยมชมโครงการ The BCG Initiative @CMU Mae Hia ส่งเสริมการบูรณาการศาสตร์ความรู้ที่หลากหลายเกิดงานวิจัยที่มุ่งเป้าและเกิดการพัฒนาที่ยั่งยืนผ่าน CMU BCG Platform @ Mae Hia และเยี่ยมชมโรงงานต้นแบบนวัตกรรมอาหารครบวงจร (Innovation Food Fabrication Pilot Plant) โดยมีศาสตราจารย์คลินิก นพ.นิเวศ นันทจิต อธิการบดีมหาวิทยาลัยเชียงใหม่ พร้อมด้วย รองศาสตราจารย์ ดร.ปิติวัฒน์ วัฒนชัย รองผู้อำนวยการอุทยานวิทยาศาสตร์และเทคโนโลยี มหาวิทยาลัยเชียงใหม่ รองศาสตราจารย์ ดร.ชนากานต์ เทโบลต์ พรมอุทัย ผู้อำนวยการศูนย์วิจัยข้าวล้านนา และคณะผู้บริหารมหาวิทยาลัยเชียงใหม่ ร่วมให้การต้อนรับ
วันจันทร์ที่ 8 สิงหาคม 2565
​ผู้บริหารกระทรวงอุตสาหกรรม ลงพื้นที่ ม.แม่โจ้ หารือความร่วมมือนำร่องศูนย์แปรรูปกัญชงเป็นผลิตภัณฑ์อุตสาหกรรมขั้นกลาง
​ผู้บริหารกระทรวงอุตสาหกรรม ลงพื้นที่ ม.แม่โจ้ หารือความร่วมมือนำร่องศูนย์แปรรูปกัญชงเป็นผลิตภัณฑ์อุตสาหกรรมขั้นกลาง
จังหวัดเชียงใหม่ : วันนี้ (8 สิงหาคม 2565) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วยนายจุลพงษ์ ทวีศรี รองปลัดกระทรวงอุตสาหกรรม ลงพื้นที่เยี่ยมชมและหารือความร่วมมือการร่วมดำเนินโครงการนำร่องศูนย์แปรรูปพืซกัญชงให้เป็นผลิตภัณฑ์อุตสาหกรรมขั้นกลางสำหรับเกษตรกรและอุตสาหกรรมรายย่อย ณ ห้องประชุมรวงผึ้ง ชั้น 5 อาคารสำนักงานมหาวิทยาลัย มหาวิทยาลัยแม่โจ้ จ.เชียงใหม่ โดยมีรองศาสตราจารย์ ดร.วีระพล ทองมา อธิการบดีมหาวิทลัยแม่โจ้ และคณะผู้บริหารมหาวิทยาลัย พร้อมทีมงานโครงการ ให้การต้อนรับ
โครงการดังกล่าวเป็นโครงการที่ต้องการส่งเสริมอุตสาหกรรมแปรรูปกัญชง ผลักดันการสร้างมูลค่าเพิ่มให้ผลิตภัณฑ์ไทย โดยได้ประสานกับสถาบันการศึกษาต่างๆ ที่มีองค์ความรู้ในแต่ละด้านในการร่วมกันดำเนินงาน โดยหารือกับมหาวิทยาลัยแม่โจ้ เพื่อร่วมกันดำเนินการโครงการนำร่องศูนย์แปรรูปพืชกัญชงให้เป็นผลิตภัณฑ์อุตสาหกรรมขั้นกลางสำหรับเกษตรกรและอุตสาหกรรมรายย่อย ให้เกิดเป็นรูปธรรม
จากนั้น คณะที่ปรึกษารัฐมนตรีว่าการกระทรวงอุตสาหกรรม ลงพื้นที่เยี่ยมชมศูนย์ทดสอบ วิจัยและพัฒนากัญชงอุตสาหกรรม มหาวิทยาลัยแม่โจ้ โดยรับฟังสรุปการผลการดำเนินงานที่ผ่านมา ชมพื้นที่การปลูกกัญชงกลางแจ้ง การปลูกในโรงเรือน และการแปรรูปช่อดอกกัญชงเบื้องต้น (การลดความชื้น) ณ พื้นที่ฟาร์มมหาวิทยาลัยแม่โจ้ ซึ่งเป็นอีกโครงการของมหาวิทยาลัยที่ดำเนินการเพื่อเตรียมต่อยอดในทางอุตสาหกรรมต่อไปในอนาคต
วันพฤหัสบดีที่ 25 พฤศจิกายน 2564
ครม. ไฟเขียว จัดซื้อ “วัคซีนไฟเซอร์” เพิ่ม 30 ล้านโดส สำหรับปี 65 พร้อมลุ้นได้วัคซีน Gen ใหม่
....
ที่ประชุม ครม. รับทราบการจัดซื้อวัคซีนป้องกันโรคโควิด-19 สำหรับปี 2565 จาก บ.ไฟเซอร์ จำกัด เพิ่มเติมอีก 30 ล้านโดส โดยมีกำหนดส่งมอบในไตรมาสที่ 1 – 3 ของปี 2565 ส่งผลให้ขณะนี้ไทยจัดซื้อวัคซีนจาก บ.ไฟเซอร์แล้ว 60 ล้านโดส
.
การสั่งซื้อวัคซีนล็อตนี้ ทาง บ.ไฟเซอร์ ให้ไทยสามารถเปลี่ยนแปลงวัคซีน (Adapted Product) จากวัคซีนที่ใช้อยู่ในปัจจุบันเป็นวัคซีนที่มีการพัฒนาใหม่เมื่อสำเร็จแล้วได้ โดยเป็นวัคซีน Gen ใหม่สำหรับเด็ก
#ไทยคู่ฟ้า#ร่วมต้านโควิด19
-------------------
วันศุกร์ที่ 15 เมษายน 2565
โฆษกรัฐบาลเผย “นายกฯ” ยินดีโครงการ คนละครึ่ง-สวัสดิการแห่งรัฐ รักษาระดับการบริโภคภายในประเทศช่วงสงกรานต์ ยอดค่าใช้จ่ายสะพัดรวม 6.8 หมื่นล้านบาท
โฆษกรัฐบาลเผย “นายกฯ” ยินดีโครงการ คนละครึ่ง-สวัสดิการแห่งรัฐ รักษาระดับการบริโภคภายในประเทศช่วงสงกรานต์ ยอดค่าใช้จ่ายสะพัดรวม 6.8 หมื่นล้านบาท ชวนใช้สิทธิถึงสิ้นเดือนเมษายนนี้
วันนี้(15เม.ย. 65)นายธนกรวังบุญคงชนะโฆษกประจำสำนักนายกรัฐมนตรีเปิดเผยว่าพล.อ.ประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมติดตามความคืบหน้ามาตรการลดภาระค่าครองชีพและฟื้นฟูเศรษฐกิจจากผลกระทบของโรคโควิด-19ของรัฐในรอบปีใหม่นี้2565ประกอบด้วยโครงการเพิ่มกำลังซื้อให้แก่ผู้มีบัตรสวัสดิการแห่งรัฐระยะที่4และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่2และโครงการคนละครึ่งระยะที่4ที่รัฐบาลมีการเพิ่มวงเงินสนับสนุนในการช่วยลดภาระในการจับจ่ายใช้สอยในชีวิตประจำวันของประชาชนกระตุ้นการบริโภคภายในประเทศโดยเฉพาะในช่วงเทศการสงกรานต์ที่ประชาชนออกเดินทางกลับภูมิลำเนาและท่องเที่ยวช่วงวันหยุดพบว่าร้านค้าผู้ประกอบการและประชาชนมีการใช้จ่ายผ่านโครงการอย่างต่อเนื่องความคืบหน้าล่าสุด(ข้อมูลณวันที่13เม.ย. 65)ผู้ใช้สิทธิสะสมรวม40.94ล้านคนยอดใช้จ่ายสะสมรวม68,441.16ล้านบาทแบ่งเป็น1)โครงการคนละครึ่งระยะที่4มีผู้ใช้สิทธิสะสม26.27ล้านคนยอดใช้จ่ายสะสม60,149.62ล้านบาทแบ่งเป็นส่วนที่ประชาชนจ่ายสะสม30,621.00ล้านบาทและรัฐร่วมจ่ายสะสม29,528.62ล้านบาท2)โครงการเพิ่มกำลังซื้อให้แก่ผู้มีบัตรสวัสดิการแห่งรัฐระยะที่4มีผู้ใช้สิทธิสะสม13.37ล้านคนยอดใช้จ่ายสะสม7,625.46ล้านบาทและ3)โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่2มีผู้ใช้สิทธิสะสม1.30ล้านคนยอดใช้จ่ายสะสม666.08ล้านบาท
“นายกรัฐมนตรีมีความยินดีที่ผู้ประกอบการร้านค้าร้านอาหารเครื่องดื่มรวมถึงภาคบริการการท่องเที่ยวได้รับผลดีจากช่วงวันหยุดยาวเทศกาลสงกรานต์ประชาชนออกมาจับจ่ายใช้สอยรักษาระดับการบริโภคภายในประเทศซึ่งถือเป็นโอกาสที่ดีของประเทศไทยในช่วงเวลานี้ซึ่งประชาชนสามารถใช้จ่ายโครงการคนละครึ่งเฟส4ได้จนถึงวันที่30เมษายน2565อย่างไรก็ตามรัฐบาลยังคงเดินหน้าร่วมกันออกแบบมาตรการต่างๆในการช่วยเหลือพี่น้องประชาชนในแต่ละช่วงสถานการณ์ที่เปลี่ยนไปซึ่งต้องวิเคราะห์ปัจจัยหลายด้านควบคู่กันเพื่อการขับเคลื่อนเศรษฐกิจของประเทศในโอกาสต่อไป”โฆษกประจำสำนักนายกรัฐมนตรีกล่าว
——————
วันพฤหัสบดีที่ 25 สิงหาคม 2565
รมว.สุชาติ สั่งติวเข้ม เจ้าหน้าที่ชุดปฏิบัติการตรวจสอบการทำงานของคนต่างด้าว
กระทรวงแรงงาน จัดอบรมเจ้าหน้าที่ด้านการตรวจสอบ ปราบปราม จับกุม และดำเนินคดีนายจ้าง/สถานประกอบการ และคนต่างด้าวผิดกฎหมาย ระหว่างวันที่ 22 – 26 สิงหาคม 2565
ผลักดัน “พนักงานเจ้าหน้าที่” สร้างความรู้ พัฒนาทักษะ ปฏิบัติงานตามกฎหมายอย่างมืออาชีพ
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ให้ความสำคัญกับการจัดระบบการบริหารจัดการการทำงานของแรงงานข้ามชาติอย่างยิ่ง เพราะมีส่วนที่เกี่ยวข้องทั้งภาครัฐ เอกชน และความสัมพันธ์ระหว่างประเทศ ซึ่งในส่วนกระทรวงแรงงาน มีความมุ่งมั่นจะทำให้เกิดการใช้แรงงานถูกกฎหมายในทุกมิติ เพื่อป้องกันทั้งปัญหาขาดแคลนแรงงาน และปัญหาการค้ามนุษย์ในกลุ่มแรงงานข้ามชาติ โดยในปีงบประมาณ 2565 กรมการจัดหางานได้มีการตรวจสอบและดำเนินคดี นายจ้าง/สถานประกอบการและคนต่างด้าวทั่วประเทศ โดยตรวจสอบนายจ้าง/สถานประกอบการ จำนวน 39,432 ราย/แห่ง ดำเนินคดี จำนวน 864 ราย/แห่ง ตรวจสอบการทำงานคนต่างด้าว จำนวน 479,246 คน ดำเนินคดี จำนวน 1,827 คน (ข้อมูล ณ วันที่ 21 สิงหาคม 2565)
“การบริหารจัดการแรงงานข้ามชาติที่เป็นระบบ มีประสิทธิภาพ เกี่ยวพันถึงการตรวจสอบการทำงานของแรงงานข้ามชาติ ที่จะต้องปฏิบัติงานโดยยึดหลักความถูกต้องตามกฎหมาย สามารถตรวจสอบได้ โดยเริ่มต้นจากบุคลากรในสังกัดที่ต้องมีความรู้ ความเข้าใจบทบาทอำนาจหน้าที่ มีความเชี่ยวชาญด้านกฎหมายที่เกี่ยวข้องกับการปฏิบัติงาน และชัดแจ้งในแนวทางการดำเนินการตามมติครม.ในวาระต่าง ๆ เพื่อให้การปฏิบัติงานมีประสิทธิภาพ บรรลุตามวัตถุประสงค์ และเจตนารมณ์ของกฎหมาย”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า นอกจากการปฏิบัติภารกิจให้ลุล่วงแล้ว กรมการจัดหางานยังให้ความสำคัญกับการเพิ่มองค์ความรู้และประสิทธิภาพการปฏิบัติงาน โดยในปีนี้ได้จัดโครงการอบรมเจ้าหน้าที่ด้านการตรวจสอบ ปราบปราม จับกุม และดำเนินคดี นายจ้าง/สถานประกอบการ และคนต่างด้าวผิดกฎหมาย ตามพรก.บริหารจัดการการทำงานของคนต่างด้าว พ.ศ. 2560 และที่แก้ไขเพิ่มเติม (ฉบับที่ 2) พ.ศ. 2561 ระหว่างวันที่ 22 – 26 สิงหาคม 2565 เพื่อสร้างแนวทางการปฏิบัติงานที่ชัดเจน ถูกต้องเป็นธรรม โดยมีเป้าหมายอบรม “พนักงานเจ้าหน้าที่” หรือเจ้าหน้าที่ผู้ปฏิบัติงานด้านการตรวจสอบ ปราบปราม จับกุม และดำเนินคดีผู้ที่กระทำความผิด ในส่วนกลางและส่วนภูมิภาค จำนวน 100 คน ทั้งในรูปแบบการบรรยายให้ความรู้ข้อกฎหมายที่เกี่ยวข้อง การฝึกภาคปฏิบัติ การร่วมแลกเปลี่ยนประสบการณ์ที่พบขณะปฏิบัติงานจริง และการสร้างความเข้าใจตามแนวทางการขับเคลื่อนภารกิจหลังจากพ้นกำหนดการขึ้นทะเบียนแรงงาน 4 สัญชาติ (กัมพูชา ลาว เมียนมา และเวียดนาม) ณ โรงแรมโนโวเทล มารีนา ศรีราชา แอนด์ เกาะสีชัง ถนนเจิมจอมพล ตำบลศรีราชา อำเภอศรีราชา จังหวัดชลบุรี
“การที่เจ้าหน้าที่ผู้ปฏิบัติงานด้านการตรวจสอบ ปราบปราม จับกุม และดำเนินคดีผู้ที่กระทำความผิด มีความรู้ ความเข้าใจ ความเชี่ยวชาญในหน้าที่ และปฏิบัติหน้าที่ด้วยความซื่อสัตย์ สุจริต โปร่งใส จะเป็นกลไกสำคัญที่ทำให้การขับเคลื่อนนโยบายการบริหารจัดการแรงงานข้ามชาติอย่างเป็นระบบเกิดผลสัมฤทธิ์”อธิบดีกรมการจัดหางานกล่าว
วันพฤหัสบดีที่ 7 เมษายน 2565
นายอธิรัฐ  รัตนเศรษฐ รัฐมนตรีช่วยว่าการกระทรวงคมนาคม ติดตามการพัฒนาท่าเรือในเจ้าพระยา เพื่อยกระดับ เป็น Smart Pier
พร้อมกำชับเรื่องความปลอดภัย การสัญจรทางน้ำช่วงเทศกาลสงกรานต์ 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เป็นประธานการประชุมผ่านระบบการประชุมทางไกล (Zoom Cloud Meetings) ร่วมกับอธิบดีกรมเจ้าท่าและคณะผู้บริหารกรมเจ้าท่า ติดตามความคืบหน้าการพัฒนาท่าเรือในแม่น้ำเจ้าพระยา ตามนโยบายสำคัญของรัฐบาลในการพัฒนาท่าเรือเพื่อยกระดับท่าให้เป็นสถานีเรือ (Smart Pier) ให้เชื่อมโยงระบบขนส่งรูปแบบอื่น ในวันพฤหัสบดีที่ 7 เมษายน 2565 เวลา 11.30 น.
โดยกรมเจ้าท่าได้รายงานสรุปความคืบหน้าการปรับปรุงท่าเรือต่าง ๆ ดังนี้
- ดำเนินการแล้วเสร็จ 6 ท่า ได้แก่ ท่ากรมเจ้าท่า, ท่าสะพานพุทธ, ท่าน้ำนนทบุรี, ท่าช้าง, ท่าสาทร และท่าราชวงศ์
- อยู่ระหว่างการก่อสร้าง 6 ท่า
• ท่าเตียน (ผลงานร้อยละ 65) แล้วเสร็จภายใน วันที่ 31 พ.ค. 65
• ท่าราชินี (ผลงานร้อยละ 70) แล้วเสร็จภายใน วันที่ 31 พ.ค. 65
• ท่าพระราม7 (ผลงานร้อยละ 11) แล้วเสร็จภายใน วันที่ 31 ก.ค. 65
• ท่าพายัพ (ผลงานร้อยละ 6) แล้วเสร็จภายใน วันที่ 30 ก.ย. 65
• ท่าเกียกกาย (ผลงานร้อยละ 0.5) แล้วเสร็จภายใน วันที่ 31 พ.ค. 65
• ท่าบางโพ (ผลงานร้อยละ 55) แล้วเสร็จภายใน วันที่ 31 มิ.ย. 65
ทั้งนี้ รัฐมนตรีช่วยว่าการกระทรวงคมนาคม ได้สั่งการให้เจ้าท่าเตรียมความพร้อมสำหรับพิธีเปิด “ท่าเรือสาทรและท่าเรือท่าช้าง” ในช่วงปลายเดือนเมษายน 65 และจะเรียนเชิญท่านพลเอกประยุทธ์ จันทร์โอชา นายกรัฐมนตรี เป็นประธานในพิธีดังกล่าวรวมถึงได้กำชับมาตรการความปลอดภัยทางน้ำในช่วงเทศกาลสงกรานต์ 65 ระหว่างวันที่ 11 - 17 เมษายน 2565 โดยสั่งการให้เจ้าท่าเตรียมความพร้อมบุคลากร เจ้าหน้าที่ มาตรการดูแลความปลอดภัยท่าเทียบเรือโดยเฉพาะท่าเรือที่มีผู้ใช้บริการหนาแน่น การอำนวยความสะดวก รวมทั้งการประชาสัมพันธ์ให้เจ้าของเรือ ผู้ควบคุมเรือ และผู้โดยสาร ปฏิบัติตามมาตรการเพื่อความปลอดภัยและมาตรการป้องกันการแพร่ระบาดของโรคติดเชื้อไวรัส COVID-19และได้สั่งการเพิ่มเติมกรณีเกิดภัยพิบัติทางภัยธรรมชาติที่เกิดขึ้นโดยเฉพาะเหตุอุทกภัยทางภาคใต้ ให้เจ้าท่าเตรียมความพร้อมรับมือกับสถานการณ์ โดยให้จัดตั้งศูนย์ช่วยเหลือผู้ประสบภัยไว้รองรับสถานการณ์ฉุกเฉินในพื้นที่ สามารถออกปฏิบัติงานช่วยเหลือและอำนวยความสะดวกให้กับประชาชนได้ทันที
วันพฤหัสบดีที่ 26 พฤษภาคม 2565
รมว.อว. มอบนโยบาย มทร.ตะวันออก เขตพื้นที่อุเทนถวาย เพื่อยกระดับหลักสูตร ในความเชี่ยวชาญของศาสตร์ทางด้านวิศวกรรมศาสตร์และสถาปัตยกรรมศาสตร์
รมว.อว. มอบนโยบาย มทร.ตะวันออก เขตพื้นที่อุเทนถวาย เพื่อยกระดับหลักสูตร ในความเชี่ยวชาญของศาสตร์ทางด้านวิศวกรรมศาสตร์และสถาปัตยกรรมศาสตร์
เมื่อวันที่ 2 พฤษภาคม 2565 ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงอุดมศึกษา วิทยาศาสตร์ วิจัยและนวัตกรรม (รมว.อว.) พร้อมด้วย ดร.ดนุช ตันเทอดทิตย์ ผู้ช่วยรัฐมนตรีประจำกระทรวง อว. ให้เกียรติเข้าเยี่ยมชมและมอบนโยบาย เพื่อขับเคลื่อนมหาวิทยาลัยเทคโนโลยีราชมงคลตะวันออก เขตพื้นที่อุเทนถวาย โดยมี ศ.ดร.สุนทร บุญญาธิการ ประธานกรรมการปฏิบัติหน้าที่แทนสภามหาวิทยาลัย รศ.ดร.ฤกษ์ชัย ฟูประทีปศิริ รักษาราชการแทนอธิการบดี ผู้บริหาร คณาจารย์ ให้การต้อนรับร่วมสักการะองค์พระวิษณุกรรม เพื่อความเป็นสิริมงคล และปลูกต้นพยูง จำนวน 1 ต้น รวมทั้งคณาจารย์ คณะวิศวกรรมศาสตร์และสถาปัตยกรรมศาสตร์นำเสนอผลงานด้านการเรียนการสอน งานวิจัย บริการวิชาการ และทำนุบำรุงศิลปวัฒนธรรม ของเขตพื้นที่อุเทนถวาย
ศ. (พิเศษ) ดร.เอนก ได้มอบนโยบายและแนวทางจากการเยี่ยมชม เพื่อยกระดับหลักสูตร ในความเชี่ยวชาญของศาสตร์ทางด้านวิศวกรรมศาสตร์และสถาปัตยกรรมศาสตร์ ว่า ความชื่นชมในการสืบสานรักษาคุณค่าจิตวิญญาณวิชาชีพช่างของสถาบันการศึกษาที่มีประวัติยาวนาน จากจุดเริ่มต้นของโรงเรียนช่างก่อสร้างอุเทนถวาย และมุ่งหวังให้ผู้บริหาร คณาจารย์ รวมทั้งนักศึกษาร่วมมือร่วมใจขับเคลื่อนและพัฒนากำลังคนที่มีทักษะวิชาด้านวิศวกรรมศาสตร์และสถาปัตยกรรมศาสตร์ ให้สามารถเป็นกำลังสำคัญในการพัฒนาชุมชน สังคม และประเทศชาติ ตอบโจทย์เศรษฐกิจเชิงสร้างสรรค์ บนพื้นฐานความเข้มแข็งทางวิชาการและศักยภาพของมหาวิทยาลัยเทคโนโลยีราชมงคลตะวันออก พัฒนาคน พัฒนาชาติ ด้วยศาสตร์ด้านวิศวกรรมศาสตร์และสถาปัตยกรรม
ด้าน รศ.ดร.ฤกษ์ชัย เผยว่า คณะวิศวกรรมศาสตร์และสถาปัตยกรรมศาสตร์ เขตพื้นที่อุเทนถวายเป็นอีกหนึ่งหน่วยงานของ มทร.ตะวันออก ที่มีการพัฒนาและปรับเปลี่ยนรูปแบบการจัดการเรียนการสอน ให้มีความเหมาะสมกับการเปลี่ยนแปลงด้านต่าง ๆ เพื่อมุ่งหวังให้การสร้างกำลังคนทางด้านวิศวกรรมศาสตร์และสถาปัตยกรรมศาสตร์ เป็นไปอย่างมีคุณภาพ ในวันนี้ทีมผู้บริหารและคณาจารย์ทุกคน ต่างก็มุ่งมั่นและร่วมมือกันวางแนวทางการดำเนินงานให้สอดคล้องเชื่อมโยงกับแผนระดับมหาวิทยาลัยฯ และแผนระดับชาติ ซึ่งในปีนี้ ทางคณะวิศวกรรมศาสตร์และสถาปัตยกรรมศาสตร์ได้รับรองปริญญาประกอบวิชาชีพสถาปัตยกรรมควบคุมจากสภาสถาปนิก และสาขาวิศวกรรมก่อสร้างจากสภาวิศวกรสำหรับผู้สำเร็จการศึกษา ประจำปีการศึกษา 2565-2569 เป็นอีกหนึ่งบทพิสูจน์การพัฒนาด้านการจัดการศึกษา ได้ตามเกณฑ์ที่กำหนด และในทุก ๆ ปีการศึกษาต่อจากนี้ คณะวิศวกรรมศาสตร์และสถาปัตยกรรมศาสตร์ ทุกสาขาวิชาพร้อมต่อการขับเคลื่อนไปสู่การยกระดับมาตรฐานการศึกษา ให้ก้าวหน้าและทันต่อการพัฒนาประเทศ ตามนโยบายและยุทธศาสตร์การอุดมศึกษา วิทยาศาสตร์ วิจัยและนวัตกรรม พ.ศ. 2563 - 2570 ซึ่งเป็นกรอบแนวทางการพัฒนาระบบอุดมศึกษา วิทยาศาสตร์ วิจัยและนวัตกรรมของประเทศ ให้สอดคล้องและบูรณาการเกิดเป็นพลังในการขับเคลื่อนการพัฒนาประเทศ ที่สอดคล้องกับทิศทางของยุทธศาสตร์ชาติ แผนแม่บทและนโยบายของรัฐบาล โดยมีวิสัยทัศน์เพื่อ "เตรียมคนไทยแห่งศตวรรษที่ 21 พัฒนาเศรษฐกิจที่กระจายโอกาสอย่างทั่วถึง สังคมที่มั่นคง และสิ่งแวดล้อมที่ยั่งยืน โดยสร้างความเข้มแข็งทางนวัตกรรมระดับแนวหน้าในสากล นำพาประเทศไปสู่ประเทศที่พัฒนาแล้ว" ต่อไป